A francia hotel, ahol minden szobában bor folyt a csapból
A szálloda az ötvenes években egy nem mindennapi módszerrel csalogatta be a vendégeket.
A dijoni vasútállomás előtti téren egykor működött Terminus Hotelben valamikor 1953-ban egy teljesen átlagos amerikai újságíró szállt meg, aki egyik nap az amerikai hotelek kényelméről beszélgetett a tulajdonossal, hozzátéve, hogy a tengerentúlon kettő helyett három csap működik a mosdókagylók felett: egy a hideg, egy a meleg, egy pedig a jeges víznek.

A helyet irányító Gabriel Mallard természetesen rámutatott, hogy Burgundiában a jeges víz egyszerűen felesleges, de vannak ám plusz csapok a pince boroshordóin! Sőt, ezek után a szobákba is bevezeti a hűtött fehérbort és a szobahőmérsékletű burgundit, és még felárat sem fog érte felszámítani.

Így is történt: 1953 végére kiépítették a pincékből a szobákba műanyagcsövek rendszerét, mely minden bizonnyal csak rövid időn át működött.

A hotel híre és pontos helye mára már az ismeretlenség homályába vész, de néhány megsárgult újságcikk még emlékeztet a hatvan évvel ezelőtti furcsa szolgáltatásra.

Fotó: The Evening Sun, Hanover, Pennsylvania, 1954. január 7.
franciaország